Paterna inicia una campanya informativa per a evitar l'abandó de mobles i efectes en la via pública
05/03/2021

# Paterna inicia una campanya informativa per a evitar l'abandó de mobles i efectes en la via pública

[![Paterna inicia una campaña informativa para evitar el abandono de enseres en la vía pública](/images/noticias/2021/03/7035/7035_lg.jpg)](/images/noticias/2021/03/7035/7035_lg.jpg)

05.03.2021

L'Ajuntament disposa d'un servei de recollida de mobles i estris a domicili que facilita el correcte tractament d'aquests residus

L'Ajuntament de Paterna ha iniciat una campanya per a evitar que mobles i efectes domèstics siguen abandonats en la via pública al costat dels contenidors tradicionals.  
  
Així ho ha anunciat la regidora de Serveis i Neteja, Merche Navarro, qui ha explicat que “des de hui hi haurà cartells informatius i dissuasius al costat de contenidors en diverses localitzacions de la ciutat, que aniran girant per tots els barris per a recordar que aquest no és el lloc per a depositar els mobles i/o deixalles que ja no necessitem”.  
  
“Per a desfer-se d'aquests elements” – ha recordat Navarro – “l'Ajuntament disposa d'un servei gratuït de recollida d'estris a través del qual es pot concertar data de lliurament”.  
  
A més de contribuir a la neteja de la via pública, els cartells informatius tenen també com a objectiu reforçar l'ús d'aquest servei, que ja el 2020 es va incrementar en un 8% respecte a anys anteriors.  
  
Tal com ha explicat la regidora Navarro “cada vegada són més els ciutadans que estan conscienciats sobre la importància de mantindre els nostres carrers nets, així com del correcte tractament dels estris domèstics, però encara detectem zones a la nostra ciutat en les quals és habitual l'abandó d'aquests residus, una pràctica que a més és sancionable amb multes des dels 60€ fins als 3.000€”.  
  
El Servei municipal de recollida de mobles i deixalles funciona de dilluns a dissabte i s'encarrega de recollir-los i traslladats a una planta de tractament i valoració de residus urbans per al seu correcte reciclatge.  
  
La recollida d'estris es presta en tots els barris de Paterna, i els veïns i veïnes interessats han de trucar al telèfon 96 134 16 08 o enviar un mail a enserespaterna@fcc.es per a concertar un dia i hora per a traure els estris a la porta del domicili, de manera que puguen ser recollits pels operaris.  
  
A més, en el cas de persones majors de 65 anys, en situació de dependència i sense suport familiar, la recollida es realitza en el propi domicili.  
  
Finalment - tal com ha recordat Navarro - els veïns i veïnes poden portar aquests mobles i efectes a les instal·lacions de l'Ecoparc, situat al parc empresarial Tàctica, en el qual poden depositar-se, també de manera gratuïta, una gran quantitat de residus per a la seua correcta eliminació i/o tractament.